અમદાવાદમાં આવેલ પ્રધાનમંત્રી શ્રી મોદીનું સી – પ્લેન ‘ક્વેસ્ટ કોડિયાક 100’ જમીન અને પાણી બંને પરથી ઉડ્ડયન કરી શકે તેવું એમ્ફિબિયસ એરક્રાફ્ટ હતું. આમ, અમેરિકાની ક્વેસ્ટ કંપનીના આ કોડિયાક એમ્ફિબિયસને લેન્ડ એરક્રાફ્ટ તેમજ સી પ્લેન તરીકે વાપરી શકાય છે. ભારતની સ્પાઇસ જેટ એર લાઇન્સનો અમેરિકન કંપની ક્વેસ્ટ પાસેથી એક સો ક્વેસ્ટ કોડિયાક સી પ્લેન ખરીદવાનો પ્લાન છે. આવાં પ્લેન ભારત માટે ખૂબ અનુકૂળ હોવાનું મનાય છે. તેનાં માટે લાંબા રનવે કે આધુનિક સુવિધાજન્ય એરપોર્ટ આવશ્યક નથી. દરિયા કે નદીમાં તો ઠીક, ખેતરમાં પણ તે ઉતારી શકાય છે. આમ, ભારતના દરિયાકાંઠાને જોડવા માટે તેમજ આપણા અંતરિયાળ કે દુર્ગમ વિસ્તારોને જોડવા માટે કોડિયાક એમ્ફિબિયસ ખૂબ ઉપયોગી છે.